Diari Oficial de la Generalitat Valenciana


Sumari del DOGV 4347, del 01-10-2002 (2002/10516)

ACORD de 30 de juliol de 2002, de la Comissió Territorial d'Urbanisme de València, relatiu a la modificació números 1 i 2 del Pla General de San Antonio de Benagéber, que fan referència a la correcció d'errades del PG i a la connexió del sistema d'evacuació dels distints sectors urbanitzables respectivament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4347

Data del DOGV
:   01-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/10563


Data del document
:   30-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * San Antonio de Benagéber
    * pla d'urbanisme

ACORD de 30 de juliol de 2002, de la Comissió Territorial d'Urbanisme de València, relatiu a la modificació números 1 i 2 del Pla General de San Antonio de Benagéber, que fan referència a la correcció d'errades del PG i a la connexió del sistema d'evacuació dels distints sectors urbanitzables respectivament. [2002/M10166]
  
Vist l'expedient remés per l'Ajuntament de San Antonio de Benagéber relatiu a la modificació números 1 i 2 del Pla General, que fan referència a la correcció d'errades del PG i a la connexió del sistema d'evacuació dels distints sectors urbanitzables respectivament, i de conformitat amb els següents:
  
Antecedents de fet
  
1. El projecte es va sotmetre a informació pública mitjançant acord del Ple de l'Ajuntament, en sessió realitzada el dia 15 de març de 2002. La dita informació pública s'anuncia en el periòdic Diario de Valencia, de data 4 d'abril de 2002, i en el Diari Oficial de la Generalitat Valenciana, de data 23 d'abril de 2002.
  
El Ple municipal, de data 7 de juny de 2002, aprova provisionalment la modificació número 2.
  
Durant el període d'al·legacions es produïx l'al·legació del municipi de Paterna referida a la modificació número 2 on s'indica que «el col·lector a què es pretenen enganxar els sectors urbanitzables del terme de San Antonio disposa de capacitat suficient per a les aigües residuals d'estos, encara que s'indica que les aigües pluvials no haurien d'abocar-se a este col·lector ?per a això els sectors haurien de desenvolupar una xàrcia de sanejament de caràcter separatiu.
  
Així mateix les aigües residuals de tipus industrial no es poden autoritzar en l'actualitat ja que del pou a què es pretén abocar s'inicia un col·lector que aboca al riu Túria.
  
En data pròxima abocarà al col·lector Sud que està construint la Conselleria d'Obres Públiques, Urbanisme i Transports i que finalitzarà amb la nova EDAR de Paterna -que no està dissenyada per a arreplegar aigües residuals industrials-.
  
De tota manera la Conselleria podria autoritzar este abocament amb les condicions que considere necessàries per a garantir el correcte funcionament de la nova depuradora. A més a més hauria de comptar amb un sistema de control automàtic dels cabals i característiques de les aigües residuals de manera que quan es deixaren de complir els nivells establits en l'Ordenança Municipal d'Abocaments se suspenguera el dit abocament.
  
Així mateix s'hauria de redactar una taxa fiscal perquè l'Ajuntament de San Antonio de Benagéber ajudara en la proporció justa als cabals que aboque, a sufragar els costs de manteniment del clavegueram».
  
En data 12 de juliol s'acorda pel Ple municipal la correcció del document inicial de la modificació número 1 ja que s'ha observat alguna errada material.
  
2. El projecte consta de memòria justificativa i nova redacció de l'article 35.2.c de les normes d'ordenació estructural del PG.
  
3. L'objectiu de l'expedient és el següent:
  
- Modificació número 1: se subdividix en diversos aspectes:
  
- Correcció d'errades materials: els aspectes ací referits versen sobre:
  
- Delimitació del terme municipal (i afecten els termes de Bétera i Paterna).
  
- Canvi d'alineació del carrer de Prolongació pel Sud del carrer de l'Abellarol.
  
- Redelimitació espai lliure al carrer de la Puríssima.
  
- Carrer en fons de sac perpendicular al carrer de l'Abellarol.
  
- Alineació cantó carrer del Coll Verd i carrer de Cadernera.
  
- Supressió vial per a vianants en urbanització San Antonio.
  
- Altres modificacions: on s'inclouen
  
- Ampliació dotació pública casa consistorial (parcel·la propietat municipal).
  
- Modificació configuració parcel·la equipament docent per a atendre criteri de Conselleria d'Educació (no afecta terrenys de destí privat).
  
- Ampliació ample viari interior illa 94 de la urbanització Tossals de San Antonio.
  
- Regularització ample viari traçat entre illes 30 i 35 de l'àrea urbana de Montesano.
  
- Diverses modificacions de les normes d'ordenació detallada relatives a:
  
- Zona de conservació de l'edificació.
  
- Zona illa tancada.
  
- Zona unifamiliar agrupada.
  
- Zona terciària.
  
- Zona CUN (urb. Cumbres de San Antonio).
  
- Zona urbanització Benagolf.
  
- Zona urbanització Cumbres de San Antonio.
  
- Zona xàrcia municipal de camins rurals.
  
- Modificació de les normes d'ordenació estructural:
  
- Referent a la possibilitat d'incloure casetes d'apers agrícoles en sòl no urbanitzable amb una sèrie de condicions (parcel·la mínima de 3.000 m², IEN de 0,01 m²t/m²s i reculades a límits de 3m).
  
- Modificacions de les ordenances municipals de policia de l'edificació: redacció de l'article 5, buidatges i farciments, i de l'article 38, distància a límits i a vials.
  
- Modificació número 2: en esta es tracta de possibilitar l'abocament de les aigües residuals dels sectors urbanitzable en desenvolupament del municipi de San Antonio de Benagéber I-1, I-2, T-1, R-10 i R-11, al col·lector ja existent que inicia el seu traçat al terme municipal de Paterna al costat de la vora de la urbanització Cumbres de San Antonio en la trobada dels carrers d'Esparver i Pelicà.
  
4. Durant la tramitació se sol·licita informe de la Divisió de Recursos Hidràulics de la COPUT.
  
5. San Antonio de Benagéber disposa d'un PGOU aprovat definitivament per la Comissió Territorial d'Urbanisme en data 27 de juliol de 2000.
  
6. La Comissió Informativa de la Comissió Territorial d'Urbanisme de València, en sessió realitzada el 26 de juliol de 2002, va emetre l'informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. Quant a la tramitació prevista en l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), s'entén correcta.
  
2. La modificació número 2 inclou la necessitat d'assegurar per part dels sectors el compliment de les condicions establides per l'Entitat Pública de Sanejament d'Aigües Residuals de la Comunitat Valenciana que s'inclouen en el document.
  
3. Amb data 7 de juny de 2002 la Divisió de Recursos Hidràulics de la COPUT emet l'informe respecte de la modificació número 2 en el sentit que la transcripció de les condicions imposades per l'entitat de sanejament per a acceptar les connexions dels sectors I-1 i I-2 no poden estendre's com a norma general per a la resta de sectors, màximament si es modificara el sistema estructural de xàrcies de sanejament establit en el PG, la qual cosa en este moment es desconeix ja que no existix documentació gràfica respecte d'això.
  
Per tot això indiquen la necessitat de posar-se en contacte amb eixa Divisió per a completar la documentació referida, en especial pel que fa a les modificacions de la xàrcia estructural de San Antonio prevista en el PG.
  
4. En data 1 de juliol de 2002 la Divisió de Recursos Hidràulics emet l'informe complementari al del dia 7 de juny, respecte de la modificació puntual número 2, i indica que davant de l'acceptació expressa del municipi de Paterna a incorporar els cabals generats pels sectors I-1, I-2, T-1, R-10 i R-11, i en la consideració que no han de produir majors problemes en els col·lectors existents s'estima acceptable la modificació puntual del PG amb les excepcions següents:
  
- Les condicions que l'entitat de sanejament va establir per als sectors I-1 i I-2 han d'entendre's d'aplicació per als sectors T-1, R-10 i R-11.
  
- S'haurà de fer un seguiment del funcionament del col·lector de Paterna a què s'incorporen els cabals de San Antonio de Benagéber i si en un futur es necessita algun tipus d'obra de renovació es consideraran com a internes del sistema de sanejament local d'un o un altre municipi.
  
5. El conjunt de les determinacions de la modificació número 1 s'entenen acceptables des del punt de vista urbanístic i territorial ja que no afecten els aspectes estructurals que són els que esta administració autonòmica ha de fiscalitzar.
  
6. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de Pla General de municipis de menys de 50.000 habitants, de conformitat amb el que disposa els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot allò que s'ha exposat abans, la Comissió Territorial d'Urbanisme, en sessió realitzada el 30 de juliol de 2002, acorda:
  
Aprovar definitivament les modificacions números 1 i 2 del Pla General d'Ordenació Urbana de San Antonio de Benagéber.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data d'haver rebut la present notificació.
  
Tot això, sense perjuí que es puga exercitar qualsevol altre recurs que s'estime oportú.
  
València, 30 de juliol de 2002.- El secretari de la Comissió Territorial d'Urbanisme: José Manuel Palau Navarro.